
Cartea pe care Ionel Apostolatu a publicat-o la una
dintre editurile clujene reprezentative era de mult
timp aşteptată de către lingviştii români, deoarece
aceştia se ghidau, în general, în interpretarea fap-
telor de limbă analogice, după lucrări teoretice mai
vechi, apărute în străinătate, care nu dădeau prea
mult seamă de limba română şi de specificul acesteia.
Fără îndoială, trebuie să recunoaştem, dintru în-
ceput, că subiectul ales (lucrarea reprezintă o variantă
prelucrată a tezei de doctorat, susţinută laUniversita-
tea „Alexandru Ioan Cuza” din Iaşi, sub îndrumarea
Prof. univ. dr. Stelian Dumistrăcel) nu a fost uşor de
gestionat, mai ales că implicarea specialiştilor români
în lămurirea unor aspecte legate de analogie nu a fost
întotdeauna constantă, suficientă şi eficientă.
Valorificînd, prin urmare, ideile vehiculate în stu-
dii de lingvistică teoretică, Ionel Apostolatu reuşeşte
să ne ofere un studiu amplu, închegat şi bine anco-
rat în realităţile limbii române. De altfel, acesta ne
avertizează, chiar în Cuvîntul-înainte, că îşi propune
să abordeze analogia, într-o dublă perspectivă: „pe de
o parte, una teoretică, de clarificare şi de sistematizare
a conceptului şi a termenului de analogie, luînd în
discuţie diferitele accepţii care i s-au dat de-a lungul
timpului în literatura de specialitate, cu toate contro-
versele care au însoţit diversele interpretări ale aces-
tui fenomen, iar, pe de altă parte, una demonstrativ-
analitică, de evidenţiere amodului de funcţionare efec-
tivă a analogiei în limba privită ca proces, cu aplicaţie
asupra materialului limbii române” (p. 9).
Cuvîntul-înainte (p. 9–16) are rolul de a limpezi
unele temeri privitoare la analogie, anticipînd liniile
directoare ale studiului şi oferindu-ne multiple re-
pere investigative, inclusiv bibliografice. Cercetarea
întreprinsă se înscrie pe direcţia studiilor sintetice,
care dau seamă de numeroase fapte de limbămai greu
de înţeles, în care sînt antrenate nu numai perspecti-
vele diacronică şi sincronică, ci şi ştiinţa autorului de
a selecta fapte de limbă elocvente.
Încă din primele pagini ale celui dintîi capitol
(17–141), Ionel Apostolatu dovedeşte că stăpîneşte
în profunzime subiectul tratat, iar incursiunile în is-
toria ideilor lingvistice îl ajută să-şi lămurească anu-
mite aspecte referitoare la cadrul teoretic. Am remar-
cat, de altfel, şi numărul mare de cunoştinţe de ling-
vistică generală şi de filozofia limbajului, care ajută
la înţelegerea temei abordate. În viziunea autorului,
fundamentele analogiei ar trebui căutate în Antichi-
tate (Platon, Heraclit, Varro etc.) şi în epocile ori cu-
rentele culturale ce vor urma, dintre care se detaşează
iluminismul (Rousseau, Diderot, DuMarsais, Smith
etc.) şi (post)romantismul (Grimm, Bopp, Curtius,
Osthoff, Brugman).
La aceste prime surse, se adaugă celemoderne din
secolul al XX-lea (Vendryes, Martinet, Coşeriu etc.).
În demersul său, Ionel Apostolatu nu se mulţumeşte
doar să prezinte teoriile predecesorilor, ci încearcă să
le critice ori să le asimileze, cu scopul vădit de a-şi
construi un sistem care să-l ajute să analizeze perti-
nent fapte de limbă româneşti, care, după cum s-a
precizat de nenumărate ori, s-au situat ori se situează
sub semnul analogiei.
Toate aceste incursiuni bibliografice preliminare
i-au permis să circumscrie cît mai bine fenomenul
investigat şi să se oprească, la finele capitolului, asupra
contribuţiilor româneşti la teoretizarea ori la explica-
rea unor fapte de limbă, pe baza analogiei (3.2. Scurtă
privire asupra receptării conceptului de «analogie» în
lingvistica românească şi importanţa acordată fenome-
nului în literatura de specialitate), prin care încearcă
să surprindă modul în care învăţaţii din veacul al
XIX-lea înţeleg, explică şi aplică analogia în lingvis-
tică. Chiar dacă primele ocurenţe ale termenului
analogie, la noi, nu sînt atestate în lucrări cu caracter
lingvistic (matematică, filozofie, logică, pedagogie),
autorul întrevede totuşi care sînt accepţiunile aces-

tuia.
Parcurgerea lucrărilor româneşti de gramatică
din veacul paşoptist îi permit lingvistului gălăţean să
afirme că, „cu sensul tehnic din lingvistică, termenul
analogie se întîlneşte pentru prima oară în literatura
românească de specialitate la August Treboniu Lau-
rian, în al său Tentamen Criticum, cea mai subiectivă
gramatică a limbii române, contaminată de etimolo-
gism, în care se încearcă o reconstrucţie ideală a limbii
române, în forma considerată pură de către autor…”
(p. 118).
Lui Treboniu Laurian îi vor urma şi alţi lingvişti
şi filologi (Timotei Cipariu, Aron Pumnul, Bogdan
Petriceicu-Hasdeu, Lambrior, Lazăr Şăineanu, Phi-
lippide, Sextil Puşcariu, Al. Graur), care au făcut
apel la analogie, pentru a justifica o anumită formă
ori regularizare în sistem, toţi amintiţi cu temeinicele
lor contribuţii de către Ionel Apostolatu, care încheie
primul capitol prin a afirma că „lingviştii români s-
au dovedit destul de ataşaţi de problema analogiei şi,
fără a cădea în vreuna din atitudinile extremiste care
s-au manifestat în lingvistica europeană din secolul al
XIX-lea şi chiar de mai tîrziu, cu privire la efectele
acestui fenomen, mulţi dintre ei au apreciat-o la justa
ei valoare, rezervîndu-i un loc important în procesul de
formare şi sistematizare a limbii, ca şi în ansamblul
manifestărilor lingvistice creatoare ale indivizilor vor-
bitori” (p. 141).
În cel de-al doilea capitol (Mecanismul analogiei
şimanifestările ei în diversele compartimente ale limbii
române), este atent observat modul în care analo-
gia („o formă analogică reprezintă, aşadar, o formă
(re)făcută după modelul uneia sau mai multor forme,
conform unei reguli determinate”) funcţionează în ca-
drul sistemului limbii române, insistîndu-se, în spe-
cial, asupra efectelor acesteia, în diferitele compar-
timente ale limbii: fonetic (forma mîne cu i analo-
gic, de la plural, mîine); morfologic (soră – surori,
prin analogie pluralul sore ‘infirmiere’); lexical (după
substantive de tipul crîşmăriţă, morăriţă s-au format
bancheriţă, barmaniţă etc.).
Tot în acest capitol, sînt avute în vedere şi aspecte
de ordin normativ, atent discutate, pe baza doom 2,
care au rolul de a evidenţia relaţia care se stabileşte
între norma lingvistică şi analogie, cea care intervine
„în formularea unor reguli în baza cărora funcţionează
principiile ortografiei limbii române actuale” (p. 170).
A treia parte a studiului (Analogia – mecanismul
de forţă al creativităţii lexicale) este dedicată exclu-
siv vocabularului limbii române, compartimentul cel
mai dinamic al limbii, unde apar inovaţii multiple,
pe baza analogiei. Probabil că, în româna contem-
porană, acesta este singurul compartiment în care
analogia guvernează aproape exclusiv şi în care aba-
terile şi creaţiile alternează unele cu celelalte (vezi
subcapitolul 2. Analogia lexicală – între abatere şi
creaţie lingvistică). În sprijnul ipotezei sale, sînt aduse
îndiscuţie fapte de limbă actuale (în special, diferitele
tipuri derivative, dintre care menţionăm răspîndirea
şi funcţionarea sufixului –(i)adă: baroniadă, dosari-
adă,mizeriadă etc.), care justifică opţiunea autorului
pentru discuţiile abordate în acest capitol.
În cel de-al IV-lea capitol (Analogia – factor de re-
gularizare gramaticală), Ionel Apostolatu urmăreşte,
diacronic şi sincronic, modul în care a funcţionat,
în limba română, analogia de-a lungul vremii (de la
latină la română, în limba română veche şi în epoca
modernă) şi ce repercusiuni a avut aceasta în stabili-
zarea sistemului gramatical (nominal ori verbal).
Cauzele „reaşezării” flexiunilor nominale şi ver-
bale au fost determinate de „acţiunea a trei cate-
gorii de factori: transformările fonetice, analogia şi
tendinţa trecerii de la formele sintetice la cele anali-
tice” (p. 228). Chiar dacă majoritatea aspectelor in-
vestigate (de pildă, reducerea declinărilor—p. 235–
242; simplificarea ori inovaţiile din sistemul verbal—
p. 256–288) aumai fost interpretate din diferite per-
spective, în paginile lucrărilor de specialitate, autorul
are meritul de a le fi pus într-o altă lumină, care să-l
ajute să observe fenomenul analogiei şi să-şi constru-
iască adecvat teoria lingvistică aleasă.
Ultimul capitol, al V-lea (Manifestări nesistema-
tice ale analogiei), este dedicat analizei unor feno-
mene strîns legate de funcţionarea analogiei în cadrul
sistemului, precum contaminaţia, hipercorectitudi-
nea şi etimologia populară, toate reprezentînd, ini-
ţial, devieri de la sistemul limbii, însă care se mani-
festă pregnant în epoci diferite sau în situaţii diferite,
un rol important avîndu-l, fără îndoială, vorbitorul,
cel care, din diferite raţiuni, face apel (conştient sau
nu) la fenomenele amintite. Şi în acest ultim capitol,
am observat o teoretizare cumpătată şi o selectare
obiectivă a exemplelor, ceea ce asigură o lectură plă-
cută şi o asimilare rapidă a informaţiei.
În succintele Concluzii, autorul sintetizează as-
pectele discutate şi relevă punctele forte ale lucrării,
care vor reprezenta, cu certitudine, repere în descri-
erea faptelor de limbă de ieri şi de astăzi. Am avut

în faţa noastră o carte plină de învăţăminte lingvis-
tice, uşor de citit, cu exemple clare, care se reţin cu
uşurinţă. Detalierile autorului au fost lămuritoare,
iar argumentarea, sobră şi doctă. Am remarcat, în
permanenţă, dorinţa autorului de a acoperi toate as-
pectele şi de a profita din plin de ideile răspîndite în
bibliografia de specialitate.
Sîntem convinşi că studiul lingvistului gălăţean
nu va rămîne fără ecou în interpretarea faptelor de
limbă şi că avem de-a face cu un filolog matur, care
ştie să filtreze informaţia asimilată şi, atunci cînd e
necesar, să o analizeze cu un ochi critic. Cartea este,
fără îndoială, una valoroasă şi va deschide noi căi de
cercetare în domeniul lingvisticii teoretice ori în cel
al lingvisticii aplicate.
